Wir, der schultheis und rhatt der statt Bern an einem, ✳ und Hemman Haberer, stifftschryber Zoffingen, am anderen theil ✳ thuͦnd
khùnd ✳ unnd beckhennend offentlich mit disem brieff, ✳ das wir von unser jedes theils bessern nùtzes, ✳ wollfart ✳ unnd khomlichkheit wägen ✳ eins ufrechten, ✳ redlichen, ✳ eewigen, ✳ unwiderüfflichenn
tùschs ✳ unnd wächsels wysz ✳ einandern zuͦgestelt, ✳ hin ✳ unnd übergäben haben, ✳ geben oùch hiemit wüssentlich für unns ✳ unnd unser eewig nachkhommen einandern hin, ✳ namlich wir, schùltheis ✳ unnd
rhätt der statt Bern vorgemelt, ✳ dem obgn̄t₎ unserm lieben, gethrüwenn Hemman Haberer, stifftschryber Zoffingen, ✳ disz nachgemelte khorn ✳ und pf̄₎ gült, ✳ sampt der eygenschafft ✳ besatzùng ✳ unnd entsatzùng ✳
unns von wägen unsers hofs Küngsfelden zuͦständig, ✳ uff nachbemelten stùcken ✳ und gütern, ✳ so disz nach genampte zinszlüth bùwend: ✳ des ersten zwen mütt kernen ✳ ein mütt roggen ✳ zwen mütt
haber ✳ ein fasznacht huͦn ✳ unnd zwey herpst huͤner ✳ järlichs uff Martini vallendts eewigs bodenzinses ✳ von uff ✳ und ab einem gantzen hof, ✳ so Cuͦnrad Rigkli von Sùr bùwt ✳ unnd vornacher lùth unsers hofs Küngsfeld₎
urbars ✳ Fridli Rigkli inghapt ✳ unnd besässen hatt. ✳ denne ab einem andern gantzen hof ✳ so Hans ✳ und Maritz Meyer bùwend ✳ und vorinher ✳ vermog bemelts urbars ✳ Cuͦnrad Meyer von Sùr inghept ✳
unnd besässen hat, ✳ namlich an khernen ✳ vier mütt ✳ zwoy viertheil ✳ an roggen dry mütt ein vierthel ✳ an haber zwoy malter ✳ drü fasznacht ✳ unnd sechs herpsthuͤner. ✳ denne ab einem
andern hof, ✳ den Uͦli Wildi von Sùr bùwt ✳ unnd vor ime lùth desz obgedachten urbars Fridli Wilddi inghept ✳ unnd gebùwen hatt, ✳ an khernen vier mütt ✳ an roggen zwen mütt ✳ an haber ein
malter ✳ unnd ein fasznacht huͦn. ✳ aber ab einem gantzen hof, ✳ den Marthi Hartmans erben zuͦ Entveldenn bùwend ✳ und vorinher Heini Hartmans gsin ist, ✳ an khernen zwen mütt, ✳ thuͦtt alles einsümig ✳ an khernen ✳ zwölff mütt ✳ zwoy viertheil, ✳ an roggen ✳ sechs mütt ✳ ein viertheil, ✳ an haber dry malter ✳ und zwen mütt ✳ alles Ergöüwer mäsz ✳ fünff fasznacht unnd acht herpsthüner. ✳
dargegen han ich, der vorgn̄t Hemman Haberer, ✳ wollernempten minen gnädigen herr̄n, ✳ schùltheissen ✳ unnd rhat der statt Bern, ✳ zuͦ ir ✳ unnd irer nachkommen ✳ handen ✳ an vorgedachten iren hoff ✳
Küngsvelden ✳ hin ✳ und übergäben ✳ disz nachbemelte jarlich uff Martini vallende zinsz, ✳ rent ✳ und bodengült ✳ mit sampt der eygenschafft ✳ besatzùng ✳ und entsatzùng ✳ uff nach geschribnen stùcken ✳ unnd guͤteren: ✳
des ersten uff einem guͦt ✳ unnd hoff, ✳ den Hans Schneydler von Effingen bùwt ✳ unnd vor ime Hans Gebhart ✳ lùth urbars inghept hatt, ✳ an khernen vier mütt, ✳ an haber zwen mütt ✳ unnd zwoy
fasznacht hüner, ✳ zuͦsampt dryzächen Basel blaphart järlicher vogtsteür. ✳ denne ab einem andern gantzen hof, ✳ bùwt Heini Schneytdler bim brùnnen, ✳ den vor lùth urbars Hans Spülmans ✳
inghept ✳ unnd gebùwen hatt, ✳ an khernen zwen mütt ein viertheil, ✳ an haber zwen mütt zwoy viertheil ✳ unnd vier fasznacht hüner, ✳ der gibt oùch für ein mütt khernen, ✳ so ime zuͦ gelt ✳ ist anggeschlag₎
worden ✳ ab gemeltem hoff järlich zewären ✳ an Bernmüntz ein pfùnd ✳ sechs schilling ✳ vier pfennig ✳ zuͦ sampt zwentzig vier Basel blaphart vogtsteür. ✳ aber ab einem gantzen hoff ✳ und guͦtt, ✳
so nach besag urbars ✳ hievor Lùdwig Bollinger besässen hatt ✳ unnd darab jetz Caspar Gnem von Effingen, ✳ als ein träger, ✳ mit Caspar Heürliman verzinset, ✳ an pfennigen Bern wärùng ein
pfùnd ✳ zächen schilling, ✳ an khernen dry mütt, ✳ an haber ✳ fünff viertheil Ergöüwer mäsz, ✳ sechs fasznacht huͤner ✳ unnd zwentzig ein Basel blaphart ✳ vogtsteür. ✳ aber ab einem guͦt, ✳ so
Claùs Hùw, ✳ gn̄t Hertzog, ✳ buwt ✳ unnd vˀzinsett, ✳ so vor Uͦlrich Hùw von Effing₎ ✳ nach lùth urbars ✳ inghept ✳ unnd besässen hatt, ✳ an khernen Ergöüwer mäsz ✳ ein mütt ,✳ an haber ein mütt, ✳
zwoy alte huͦner ✳ unnd zächen Basel plaphart ✳ järlicher vogtsteür. ✳ und zuͦ lest aber ✳ ab einem gantzen hof, ✳ den Jeremias Geyszberger von Reynigken bùwt ✳ unnd vor ime ✳ nach besag eines
guͦten permentimen khoùffbrieffs ✳ Clein Hanns Geyszberger, ✳ der zytt gewäszner undervogt, daselbs inghept hatt, ✳ an khernen desz mäses vorstadt, ✳ dry mütt ✳ an haber dry malter, ✳ ein fasznacht,
zwoy herpsthuͤner ✳ sampt dryssig eyer, ✳ thuͦt alle vorgemelte gült ✳ an pfennig₎ nün pfùnd ✳ zwen pfennig, ✳ an kernen dryzächen mütt ✳ ein viertheil, ✳ an haber vier malter ✳ einliff vierthel, ✳
fünffzächen fasznacht ✳ und zwoy herpsthuͤner ✳ sampt dryssig eyern, ✳ desz mäses ✳ unnd wärschafft als obstadt. ✳ unnd ist allso diser tùsch ✳ unnd wächsell ✳ zuͦ glychem wärt ✳ und geträff
gegen ein andern ufgang₎ ✳ unnd wir, die beyd vorgn̄t₎ parthyen, ✳ desz woll zfriden gwäsen. ✳ haruf ✳ so entzüchend ✳ unnd entwerend wir uns beyder sydth ✳ für unns ✳ unnd unser nachkhommen ✳ jeder theill siner dem andern zuͦgestelter ✳ unnd anertùscheter stùcken ✳ und gülten, ✳ sampt allem irem rechten anhang ✳ und zuͦgehörd ✳ der eigenschafft besatzung ✳ und entsatzùng ✳ und setzend
ir ein theil den andern, ✳ dero in angende lybliche besitzùng, ✳ nùtzùng ✳ unnd rüwig, ✳ eewig gewerde ✳ damit zethuͦnd, ✳ schaffen ✳ und handlen ✳ nach sinem willen ✳ unnd gevallen ✳ von aller mengcklichem ungehindert, ✳ doch der lächensgwerd in allweg ane abbrùch ✳ unnd schaden, ✳ welliche wir beyder sydth ✳ dem ✳ und denen, ✳ so recht darzuͦ haben mögen ✳ hiemit vorbhaltenn woͤllen haben. ✳ unnd
gelobend hierùf ✳ für uns ✳ und unser nachkhommen ✳ disen vorgeschribnen tùsch ✳ und wächsell in allen sinen pùncten ✳ unnd artickeln ✳ städt ✳ vest unnd ùnverbrochenlich zehalt₎, ✳ darwider nit ze reden, ✳
noch ze khommen ✳ in dhain wysz ✳ noch wäg, ✳ oùch ein andern darùmb in eignem costen ✳ ane desz andern engeltnùs, ✳ guͦte, ✳ sichere wärschafft zethuͦnd ✳ unnd zetragen wider mengcklich ✳ in ✳ und usserthalb ✳
rechtens, ✳ so offt es zeschùlden kompt ✳ ane allen intrag ✳ unnd widerred. ✳ darzuͦ einandern die brieff, ✳ rödel ✳ unnd gwarsame ✳ umb sölliche vertùscheten ding wysende ✳ harùsz zegäbenn ✳
unnd überantworten, ✳ damit sich jeder dero zuͦ siner besten nottùrfft ✳ wüsse zegebrùchen ✳ unnd behelffen ✳ mitt ordenlicher verzychùng aller geverden ✳ fünden ✳ und inredenn ✳ unnd
sonst alles desz so hier wider sin möcht, ✳ insonders desz rechtenn ✳ so gmeiner verzychùng ✳ ane vorgang der sonderbarn ✳ als unnütz wider sagt, ✳ alles erbarlich ✳ unnd ungevarlich ✳ in krafft
disz brieffs, ✳ dero zwen von wort ✳ zuͦ wortt glychluͦthend ✳ under unser jeder der vorgn̄t₎ parthyen angehenckten, gewonlichen insiglen ✳ sind ufgericht ✳ und ververtigot ✳ und jetwäderm theil
einer zuͦgestelt worden, ✳ uff mittwùchen den fünff zwentzigosten tag höüwmanots ✳ als man ✳ nach Christi Jesù, unsers eintzigen heylandts ✳ und erlösers, gepùrt zalt ✳ thùsend
fünffhündert ✳ sibentzig ✳ unnd ein jar. ✳